Pilsoņu karš (filma)
"Pilsoņu karš" (angļu: Civil War) ir 2024. gada Apvienotās Karalistes un ASV asa sižeta filma, kuras režisors un scenārija autors ir Alekss Gārlends. Filmā galvenās lomas atveido Kirstena Dansta, Vagners Moura, Keilija Speinija, Stīvens Makkinlijs Hendersons, Sonoja Mizuno un Niks Ofermens. Filma seko žurnālistu komandai, kura ceļo cauri ASV, kur izcēlies pilsoņu karš. Filmas "Pilsoņu karš" pirmizrāde notika 2024. gada 14. martā South by Southwest kinofestivālā. ASV, Apvienotajā Karalistē un Latvijā filmas pirmizrāde notika 2024. gada 12. aprīlī un to izplatīja A24. Filmas budžets bija 50 miljoni ASV dolāru padarot to par studijas A24 visdārgāko filmu. Filma saņēma pozitīvas kritiķu atsauksmes, īpaši slavējot Danstas aktierspēli. Filmas pasaules kases ieņēmumi ir vairāk nekā 121 miljons ASV dolāru.